Kritiserer Statens vegvesen for manglende åpenhetskultur
– Vår konklusjon er at det siden 2011 ikke er noen som er blitt gitt uhindret innsyn i UAG-rapportene før VG begynte sitt arbeid med å begjære innsyn i materialet. Lukketheten har ført til mistenksomhet og svekket tillit til etaten, sa utvalgsleder Hans Petter Graver på en pressekonferanse hos Samferdselsdepartementet fredag, der granskingsutvalget la frem sin rapport. Siden 2005 har Statens vegvesen dybdeanalysert alle dødsulykker på norske veier – uten å dele ulykkesrapportene med pårørende, politi eller domstol. I en fjerdedel av ulykkene, var dårlige veiforhold en av årsakene til at mennesker omkom i trafikken. Men veiekspertenes egne konklusjoner, fikk hverken de som mistet sine kjære eller de som sto tiltalt for bildrap i rettssaker, vite om. Det kunne VG avsløre i en artikkelserie i fjor vår. Bakgrunn: Derfor holdt Vegvesenet rapportene for seg selvSom følge av avsløringene satte samferdselsminister Ketil-Solvik Olsen (Frp) ned et eksternt granskningsutvalg 15. mai i fjor som skulle gå veietaten etter i sømmene. Hvorfor er rapportene blitt holdt skjult, og hvilken rolle bør de ha i offentligheten? var blant spørsmålene. Les utvalgets mandat her. – Folk skal møte åpenhet, tillit og respekt i offentlig sektor. Denne rapporten viser at selv om man ikke har brutt noen lover, har det vært en holdning til offentlighet som ikke har vært i tråd med dette. Det tar jeg på største alvor, og anbefalingene til utvalget høres kloke ut, sa Solvik-Olsen under pressekonferansen fredag.Graver har hatt med seg advokat Berit Reiss-Andersen, lege og trafikkmedisiner Inggard Lereim, og politiadvokat Kristin Bjelkemyr på det omfattende arbeidet. I den over 60 sider lange rapporten skriver Graver-utvalget at «allerede fra begynnelsen av UAG-arbeidet har de ansvarlige hatt en holdning som tilsa at man skulle være restriktiv med å dele UAG-rapportene med utenforstående.» Videre skriver de at «ansatte i UAG-utvalgene oppfattet at det ble gitt en instruks fra direktoratet om å snakke bort eventuelle anmodninger om innsyn» og at «ansatte som arbeider med ulykkesanalyser over tid har oppfattet at informasjon som fremgår av UAG-rapportene ikke skal deles, men betraktes som organinterne dokumenter unntatt offentlighet». – Vi beklager det veldig sterkt. Vi ønsker ikke bli beskyldt for å ha en lukket kultur, og jobber for å bli en åpen etat. Vi legger allerede ut UAG-rapportene åpent, og skal ta anbefalingene Graver-utvalget har kommet med, sa Lars Aksnes, fungerende direktør i Vegvesenet, etter pressekonferansen.
I over ett år har det uavhengige Graver-utvalget gransket Statens vegvesen etter VGs avsløringer om de hemmeligholdte ulykkesrapportene. De kritiserer veietaten for å være lukket.